  Наталья Тетерина «Питран вылын музей» ӵектос улсын радъяськись экспедициос кутскизы Удмуртиысь Сьӧлта ёросын. Проектэз быдэстон понна Сьӧлта черкогуртысь шаертодонъя музей Егитъёсын ужанъя федерал агентстволэн вожвылъяськоназ 300 сюрс манет утӥз. Туннэ музейлэн экспозицияз 3 сюрслэсь ятыр арбериос. Палэнэ потан экспедициос чотын коллекциез шӧдскымон узырмытыны чаклало. Истори тодэтъёсты но экспонатъёсты Сьӧлтаысь 5 волонтёръёс но ёросысь 17 пиналъёс утчало. Ёрос лыдӟетъюртысь шаертодонъя ёзэтлэн кивалтӥсез Наталья Русских верамъя, бадӟым классъёсын дышетскись волонтёръёс Сьӧлта ёросысь пересьёсын но тунсыко адямиосын пумиськылозы. Ветлонзыя соос ивортодэт, туспуктэмъёс но видеоматериалъёс люкалозы. Потэ вылэм, материалъёс та интыосысь, милям, Сьӧлта ёросысь мед луозы шуыса. Кытысь ке кыдёкысь ми медам басьтэ. Али туж секыт тема — со Граждан ожлэн историез. Соин ик Узя но Кӧпка черкогуртысь волонтёръёс та темая ужалозы но эскерон ужъёсынызы шуркынмон толэзе тодматозы Наталья Русских, Сьӧлта ёрос лыдӟетъюртысь шаертодонъя ёзэтлэн кивалтӥсезКоньывуон пумозь егит эскерисьёс Сьӧлта ёросысь 25 интыосы поталозы. Соослэн ужамзылы йылпумъянъёсъя ёрослэсь шаертодонъя альманахсэ поттозы. Азьланяз «Питран вылын музей» ӵектосэ ёросысь школаослэсь музейёссэс кыскыны чаклало. Со сяна, Удмуртиысь мукет ёросъёс но сьӧлтаослэсь адӟем карыны быгатозы. Тодэ вайытом, 2018-тӥ арын Егитъёсын ужанъя федерал агентстволэн конкурсаз Удмуртиысь егитъёслэн 29 ӵектосъёссы оглом 5 миллион манет пала грантъёс утӥзы.  Тегъёс: Лулчеберет Туризм Музей егитъёс Удмуртия пиналъёс Сьӧлта Удмуртиысьтуризм шаертодон  